monsanto – Erdwurmboer
Home → Tag: monsanto
My persepsie oor persepsies oor Monsanto
On September 2, 2015 / Uncategorized
Ivo Brants, grootbaas van Monsanto, het gister die KZN-No-till Club Konferensie by Drakensville ATKV-oord toegespreek. Nadat hy vertel het dat minimum bewerking aansienlik moeiliker is sonder die gebruik van Monsanto se Roundup-produkte, waarmee onkruid beheer word, het hy ook die "mites" wat deesdae rondgaan oor die gebruik van glyphosaat, wat die aktiewe bestandeel in Roundup is, beveg. Dit is volgens hom 'n mite dat Roundup kanker veroorsaak en ook 'n mite dat Roundup grondmikrobelewe nadelig be-invloed. Monsanto het proewe in die verband gedoen en hulle het bewys dat die mites nie so is nie, dus is alle wetenskaplike bewyse en proewe wat die teendeel bewys, swak wetenskap. Boere kan met gemoedsrus Roundup gebruik. Dit is die boodskap van Monsanto aan die konferensiegangers.
Later die middag was daar ook 'n vraagsessie waar konferensiegangers vrae aan Brants kon stel. Hier het Suid-Afrikaanse bemarkers van Monsanto produkte ook nadergestaan en vrae besweer wat moontlik daarop kan wys dat daar probleme met Monsanto se produkte kan wees en navorsing wat dui op probleme met Monsanto se produkte. In kort was die dag 'n baie goeie een vir Monsanto, aangesien hulle kon wys dat hulle produk goed is en nie vir mens of omgewing skadelik is nie. Die hoofprobleem vir Monsanto, is verkeerde persepsies oor produkte wat daarbuite bestaan.
Kom ons aanvaar dar Monsanto se produkte nie skadelik is nie, soos Monsanto deurgee. Kom ons aanvaar dat die persepsies oor Monsanto en sy produkte verkeerd is. Kom ons kyk na wat die verkeerde perspesies vir die Suid-Afrikaanse boer inhou.
Die persepsie is dat sedert GMO produkte en glyphosaat in Indië in gebruik geneem is, dit veroorsaak het dat meer as 100 000 boere in Indië die afgelope paar jaar selfmoord gepleeg het. Die persepsie by die verbruiker is dat GMO mielies in rotte se dieët veroorsaak dat die rotte gewasse groei, wat beteken dit vir die mens wat die produkte gebruik? Die persepsie is dat Europese lande die aanplant van GMO produkte verban het. Die persepsie is dat China GMO produkte verban. Die persepsie is dat Rusland GMO produkte verband het. Die persepsie is dat Arentinië besig is om GMO produkte te verban.
Wat van glyphosaat? Die persepsie is daar dat 30000 Argentynse doktors die gebruik van Glyphosaat wil stopsit. Europa het China gevra om glyphosaat gebruik te stop. Daar is 'n wêreldwye dryf om GMO's en glyphosaat gebruik te be-eindig. As gevolg van al die persepsies is Monsanto se verdienste besig om te tuimel.
Dit is my persepsie dat die persepsies oor Monsanto, GMO's en glyphosaat die verbruiker daartoe beweeg om eerder ander produkte te koop. Suid-Afrikaanse boere gaan een jaar nog GMO mielies plant, maar dan teen oestyd uitvind dat hulle nie 'n mark (plaaslik of buiteland) vir hul produkte gaan hê nie. Met die huidige landboubeleid in Suid-Afrika, gaan boere ook nie dan hulp van die regeringskant ontvang nie.
Ivo Brantys is reg, Monsanto se probleem is die verbruiker se persepsie van GMO's en glyphosaat.
'n Boer het ook gevra wat die alternatief vir glyphosaat is, aangesien dit die veilgste opsie is wat daar is om onkruid te beheer. Tog het bioboertie (@CoetzeeBertie) se Tweet op die die dag die saak raakgevat: "onkruidbeheer = shooting the messanger". Is gif nodig om onkruide te beveg as onkruide 'n aanduiding is van onderliggende grondgesondheidsprobleme? Die alternatief tot Roundup is goeie bewaringslandboupraktyke.